钦定古今图书集成/明伦汇编/官常典/第571卷 > 卢克忠
## 钦定古今图书集成/明伦汇编/官常典/第571卷 > 卢克忠

按《金史》本传：“克忠，贵德州凤集人。高永昌据辽阳，克
忠走诣金源郡王斡鲁营降，遂以撒屋出为乡导。斡
鲁克东京，永昌走长松岛，克忠与渤海人挞不也追
获之。收国二年，授世袭谋克。其后定燕、伐宋，皆与有
功，除登州刺史，改刺澶州。天德间，同知保大军节度
使。绥德州军卒数人，道过鄜城，求宿民家，是夜有贼”
剽主人财而去。有司执假宿之卒系狱，榜掠诬服。克
忠察其冤，独不肯署。未几，果得贼假宿之卒，遂释。大
定二年，除北京副留守。会民艰食，克忠下令，“凡民有
蓄积者，计留一岁，悉平其价籴之”，由是无捐瘠之患。
转陈州防御使，后以靖难军节度使致仕，卒。